MINISTERSTVO ŠKOLSTVA 
        Slovenskej republiky

Výzva k predkladaniu žiadostí k projektu
„OTVORENÁ ŠKOLA - OBLASŤ ŠPORTU“
- rok 2009

Ministerstvo školstva SR vyhlasuje a realizuje v spolupráci so Slovenskou asociáciou športu na školách,  samosprávnymi krajmi a krajskými školskými úradmi projekt Otvorená škola -oblasť športu pre rok 2009. 

Cieľ vyhlasovaného projektu: Vytvoriť zo školy alebo školského zariadenia centrum športu a zaktivizovať organizovanie pohybových aktivít  pre deti, mládež a občanov v danom regióne.

1. Oprávnený žiadateľ:
a)	Materská škola v SR
b)	Základná škola v SR
c)	Stredná škola v SR
d)	Školské stredisko záujmovej činnosti v SR
e)	Školský internát v SR
f)	Centrum voľného času v SR

2. Oblasti grantu:

I. Do programu škôl a školských zariadení v rámci projektu môžu byť zaradené organizované pohybové aktivity realizované a to najmä:

a)	pravidelné športové aktivity,
b)	športové aktivity počas letných prázdnin 2009.

II. Ďalej projekt môže byť zameraný na:

a)	doplnenie športového náradia a náčinia, športového materiálu (športový materiál musí byť evidovaný školou),
b)	ocenenie pedagogických zamestnancov (dohody o vykonaní práce, príkazné zmluvy),
c)	bežná údržba športových zariadení a športového náradia (nie investície).

III. Súčasťou projektu musí byť aj konkrétna výchovno-vzdelávacia aktivita:

a)	zapojenie sa do Programu olympijskej výchovy SAŠŠ, napr. Olympiáda hrou (pre materské školy), Vedomostná súťaž o olympizme (pre základné školy), Deň Kalokagatie (pre základné a stredné školy), beseda s olympionikom (paralympikom), bližšie informácie sú zverejnené na www.sass.sk ,
b)	zapojenie sa do olympijských festivalov detí a mládeže, bližšie informácie sú zverejnené na www.olympic.sk .
	Žiadateľ si vyberie iba jednu z vyššie uvedených možností v časti III. 

3. Cieľové skupiny:	

a) deti a mládež 
b) ostatní obyvatelia 

4. Výška dotácie:

Finančná dotácia pre oprávneného žiadateľa bude schválená v rozsahu od 1660 Eur do 7000 Eur. 

5. Výber projektov:
Návrh zoznamu vybratých žiadateľov za jednotlivé kraje SR pripravia krajské komisie. Ich návrh prerokuje celoštátna komisia, ktorá odporučí zoznamy vybraných žiadateľov na schválenie Ministerstvu školstva SR.
 
6. Kritériá oprávnenosti:

a)	len žiadosti riadne skompletizované (vyplnené všetky kolónky v žiadosti), ktoré obsahujú aj časť III. a) alebo b) a obdržané do stanoveného termínu budú oprávnené,
b)	žiadatelia môžu byť len subjekty uvedené v bode 1,
c)	do projektu sa môžu zapojiť aj žiadatelia, ktorí sa zapojili do Otvorenej školy – oblasť športu v roku 2008 a splnili záväzky vyúčtovania a zhodnotenia projektu, 
d)	škola alebo školské zariadenie môže podať iba jednu žiadosť.

7. Dôvody pre vylúčenie:

a)	financovanie účasti na školských športových súťažiach vyhlasovaných MŠ SR a financovanie položiek, ktoré sú financované prostredníctvom výchovno-vzdelávacích poukazov,
b)	žiadosti podané nekvalifikovaným žiadateľom /iné subjekty ako je uvedené v bode 1/,
c)	subjekty, ktoré nesplnili záväzky vyúčtovania a zhodnotenia projektu,
d)	nesplnenie náležitostí z bodu 8.

8. Predloženie žiadostí:

Termín predloženia žiadostí je do 15,oo hod. 14. mája 2009 (štvrtok), na adresu: Slovenská asociácia športu na školách, Hala Mladosť, Trnavská 39, 831 04 Bratislava. Akceptované budú iba žiadosti, ktoré budú fyzicky do daného termínu na sekretariáte SAŠŠ (nestačí poštová pečiatka zo 14.5.2009). Žiadosti je potrebné zasielať poštou (alebo osobne) , nie faxom alebo elektronicky. Potrebné náležitosti žiadosti:
a)	žiadosť o dotáciu podaná na tlačive č. 1, ktorá bude napísaná na PC, prílohou žiadosti musí byť popisu projektu podľa bodu 2 výzvy, v rozsahu max. 3 strán,  
b)	podrobný finančný rozpočet (príjmy a výdavky), musí byť súčasťou žiadosti,
c)	meno a podpis štatutárneho orgánu školy alebo školského zariadenia (riaditeľa, zástupcu riaditeľa) a pečiatka školy alebo školského zariadenia,  
d)	iné prílohy podporujúce kvalitu projektu (fotodokumentácia, CD, atď.),
e)	žiadosti a projekty je potrebné zaslať v jednom exemplári,
f)	nebudú akceptované žiadosti a prílohy písané ručne.

9. Oznámenie o výsledku výberu škôl:

Akceptovaným žiadateľom bude oznámené rozhodnutie Ministerstva školstva SR písomne najneskôr do 30.6.2009 prostredníctvom akceptačného listu. Zoznam schválených projektov bude zverejnený na internetovej stránke www.minedu.sk  -  v menu – šport. Neakceptovaným žiadateľom bude zaslané oznámenie písomne do 10.7.2009.

10. Predloženie vyhodnotenia a záverečná účtovná uzávierka:

Vyhodnotenie projektu je potrebné spracovať na tlačive prílohy č. 2 výzvy a zaslať ho  spolu s účtovnými dokladmi k poskytnutej dotácii na projekt predsedovi krajskej rady SAŠŠ do 27. 11. 2009 (piatok). Adresár predsedov krajských rád SAŠŠ je zverejnený na www.sass.sk .
Školy a školské zariadenia (viď bod 1), ktoré obdržali štátnu dotáciu na realizáciu projektu, sú povinné v súlade s platnou legislatívou poskytnúť podklady ku kontrolnej činnosti Ministerstvu školstva SR, zriaďovateľovi a členom krajskej výberovej komisie. 

						        Mgr. Pavol Macko
						    generálny riaditeľ sekcie
						  štátnej starostlivosti o šport

Prílohy: 2